Diari Oficial de la Generalitat Valenciana


Sumari del DOGV 3663, del 11-01-2000 (2000/87)

ORDRE de 4 de gener de 2000, de la Conselleria de Benestar Social, per la qual es regulen i convoquen ajudes per a finançar estades a residències de tercera edat mitjançant el sistema d'abonament-residència per a l'any 2000.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3663

Data del DOGV
:   11-01-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/87


Data del document
:   04-01-2000

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * equipament social
    * suport econòmic
    * tercera edat
    * ajuda pública

ORDRE de 4 de gener de 2000, de la Conselleria de Benestar Social, per la qual es regulen i convoquen ajudes per a finançar estades a residències de tercera edat mitjançant el sistema d'abonament-residència per a l'any 2000. [2000/M87]
  
La població de tercera edat és un dels grups socials que necessita una atenció específica, especialment quan, per la seua situació de soledat, per les deficiències en l'estat de salut o per l'absència de família que puga facilitar-li l'atenció que necessita, ha de recórrer a l'ingrés en un centre residencial.
  
Actualment es considera que el benestar de les persones majors augmenta quan aquestes poden satisfer les seues necessitats en l'entorn familiar i social propi. Però és un fet que determinades situacions no poden ser satisfetes en aquest àmbit i per això és necessari disposar d'unes altres alternatives: les residències.
  
A més a més, esdevé necessari aconseguir donar la màxima capacitat d'elecció a les persones que necessiten aquest recurs tot habilitant una oferta de places residencials com més àmplia millor i respectant la proximitat al seu àmbit familiar.
  
Per tot això, la Generalitat Valenciana, en el marc d'allò que preveu la Constitució, l'Estatut d'Autonomia, la Llei de Serveis Socials i el Pla de Qualitat Assistencial Gerontològic, aprovat per Acord del Consell del dia 1 de setembre de 1998, estableix com a principis bàsics:
  
1. La lliure elecció de la persona usuària de la residència en què vol ser atesa.
  
2. El sistema extensiu d'ajudes de què puguen beneficiar-se totes les persones que ho necessiten. Per tal que les ajudes puguen arribar al major nombre possible de persones amb necessitats, el pressupost que hi ha per a aquest programa es distribuirà d'acord amb l'estat de necessitat de les persones sol·licitants i de les possibilitats econòmiques personals i familiars per a fer front a la situació de necessitat, tot tenint en compte, com a criteri de repartiment, l'aportació que la persona beneficiària directa i la seua família puguen realitzar.
  
3. El sistema flexible d'ingressos als centres que permeta a la persona usuària accedir al centre que desitge o canviar, segons les seues preferències, o el grau de satisfacció per l'atenció que hi reba.
  
Per tot això, i en virtut de les facultats atribuïdes pel Decret 127/99, de 17 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social (DOGV núm. 3.586, de 20 de setembre de 1999)
  
ORDENE
  
Article 1. Objecte de les ajudes
  
1.1. L'objecte d'aquesta ordre és convocar ajudes per a l'any 2000, mitjançant el sistema de bons, destinades a sufragar les estades a residències de persones que, tot i tenir necessitat d'ingressar en un centre residencial, no disposen de mitjans suficients per afrontar-ne el cost. Aquestes estades podran tenir caràcter permanent o temporal.
  
1.1.1. S'entén per ingrés temporal el que es produeix per a satisfer necessitats eventuals tant sanitàries com socials de caràcter previsible, que afecten directament persones majors per períodes de convalescència o necessitats transitòries.
  
1.1.2. S'estén per estada de respir la que té com a finalitat essencial la substitució de la persona assistent de persones majors amb algun grau de dependència, quan per diverses raons, i per un temps limitat, els primers no puguen fer-se càrrec de l'atenció que necessita el segon.
  
1.1.3. S'inclouen en aquestes categories les persones assistides, semiassistides o supraassistides.
  
1.1.4. La duració de les estades s'estableix en un mes natural o dos mesos, com a màxim, si s'acredita suficientment que no hi ha una altra manera de satisfer convenientment la necessitat. En el cas de sol·licitar ingressos temporals o de respir, caldrà fer-ho, si més no, amb tres mesos d'antelació respecte de la data prevista per a l'ingrés.
  
1.1.5. Quan es tracte d'aquest tipus d'estades de caràcter transitori, una vegada acabats el bo o els bon, la persona sol·licitant haurà d'abandonar el centre o quedar-s'hi de manera particular.
  
1.1.6. Per tal d'evitar que aquest sistema siga utilitzat com una forma privilegiada d'accés en relació amb unes altres persones sol·licitants que estiguen a l'espera d'obtenir un bo, les persones que hi hagen sigut ateses temporalment i que desitgen ser beneficiàries d'una ajuda bo-residència amb caràcter permanent, hauran de sol·licitar-ho novament presentant una sol·licitud ordinària que es resoldrà d'acord amb els criteris generals que s'estableixen en els apartats següents.
  
1.2. Quan una persona major acredite la necessitat d'ingrés i no dispose de mitjans econòmics per a satisfer aquesta necessitat, la Generalitat Valenciana li proporcionarà l'import complementari per al pagament de la residència mitjançant un bo amb el qual pagarà la diferència en qualsevol de les residències integrades en aquest sistema i que la persona beneficiària haja triat per a la seua atenció.
  
Article 2. Tipologia de les places i quantia
  
2.2. La tipologia de les persones usuàries es determinarà d'acord amb el grau de dependència de les persones beneficiàries de conformitat amb les puntuacions que apareixen en l'annex I, a partir de l'informe mèdic del model 3 que hi ha en l'annex, expedit per un metge col·legiat o una metgessa col·legiada que es pronunciarà sobre cadascun dels aspectes a què fa referència el barem. Així doncs, i a l'efecte d'aquest programa, es consideraran:
  
Vàlids fins a 10 punts
  
Semiassistits més de 10 i fins a 18
  
Assistits més de 18 i fins a 30
  
Supraassistits més de 30 punts
  
2.3. S'estableixen diferents quanties d'ajudes d'acord amb la tipologia indicada. Les quanties màximes que serviran de base per al càlcul d'aquestes ajudes en l'exercici 2000 són les que s'especifiquen a continuació:
  
Vàlids 115.000 PTA/mes (impostos inclosos)
  
Semiassistits 132.000 PTA/mes (impostos inclosos)
  
Assistits 160.000 PTA/mes (impostos inclosos)
  
Supraassistits 195.000 PTA/mes (impostos inclosos)
  
2.4. S'inclouen en els preus anteriors l'atenció integral de les persones beneficiàries amb tots els serveis propis d'un centre residencial, sense que la residència puga cobrar a aquestes quantitats addicionals pel fet de rebre'ls.
  
Article 3. Persones beneficiàries
  
3.1. Poden ser beneficiàries d'aquestes ajudes les persones que reunisquen els requisits següents:
  
3.1.1. Tenir 60 anys o més i que hagen finalitzat l'activitat laboral. Excepcionalment s'acceptaran persones menors d'aquesta edat quan siguen minusvàlides que conviuen amb les persones sol·licitants i que desitgen ingressar conjuntament amb ells, amb la finalitat de preservar la unitat familiar, sempre que ingressen al mateix centre que les persones sol·licitants principals. A aquest efecte, es consideraran minusvàlides les persones definides així per la Llei d'Integració Social del Minusvàlid i que tinguen una minusvalidesa igual o superior al 33%.
  
3.1.2. Residir a la Comunitat Valenciana i estar empadronat en algun dels municipis d'aquesta amb una antiguitat mínima d'un any.
  
3.1.3. Acreditar la necessitat de l'ingrés en un centre residencial perquè no disposen d'altres recursos alternatius a aquesta necessitat.
  
Article 4. Acreditació de la necessitat
  
4.1. Per tal d'acreditar la necessitat social, la persona sol·licitant haurà d'adjuntar a la sol·licitud un informe social, seguint el model 2 que apareix en l'annex, on s'indique la seua situació personal i familiar i qualsevol altra circumstància que, al parer del tècnic o de la tècnica que l'elabore, justifique aquesta necessitat. L'informe social es referirà a tots els aspectes a què fa referència l'annex II, es valorarà d'acord amb la puntuació que hi apareix, i serà necessari per a acreditar la necessitat social obtenir, com a mínim, els punts següents:
  
a) Vàlids 10 punts
  
b) Semiassistis 15 punts
  
c) Assistits 18 punts
  
d) Supraassistits 30 punts
  
4.2. Per a l'acreditació de la insuficiència de recursos econòmics per a afrontar als costos de la residència, es consideraran ingressos aquells que provenen de sous, de rendes, d'interessos bancaris, de pensions o d'ajudes corresponents a institucions públiques.
  
4.3. Es considerarà que la persona sol·licitant té suficients recursos econòmics i, per tant no tindrà dret a l'ajuda, quan la renda per càpita de la seua unitat familiar siga igual o superior al cost de la plaça que necessita, d'acord amb els preus que s'indiquen en l'article 2.3 d'aquesta ordre, o quan la quantitat de l'aportació que li corresponga realitzar i la que corresponga a les unitats familiars dels seus fills i filles que no formen part de la unitat familiar de la persona sol·licitant, d'acord amb allò previst en l'article 8 d'aquesta ordre, iguale o supere el preu de la citada plaça. A aquest efecte, es considerarà unitat familiar la prevista en l'article 87 de la Llei 18/91, de 6 de juny, de l'Impost sobre la Renda de les Persones Físiques, en la redacció feta per la Llei 13/96, de 30 de desembre, de Mesures Fiscals, Administratives i de l'Ordre Social.
  
Article 5. Requisits dels centres
  
5.1. Les persones beneficiàries d'aquestes ajudes podran ingressar en qualsevol centre que depenga de la Direcció General de Serveis Socials la gestió dels quals s'establisca per aquest sistema o en qualsevol de les residències que reunisquen aquests requisits:
  
5.1.1. Posseir l'autorització concedida a l'empara de l'article 47 de la vigent Llei 5/1997, de Sistema de Serveis Socials a la Comunitat Valenciana, o de l'article equivalent regulat en el Decret 40/1990, de 26 de febrer, sobre Registre, Autorització i Acreditació dels Serveis Socials de la Comunitat Valenciana, que continua en vigor en tot allò que no s'hi opose.
  
5.1.2. Estar acollides al sistema d'ajudes establit per aquesta ordre mitjançant la petició d'adhesió a la Direcció General de Serveis Socials amb la formalització de la sol·licitud que apareix en l'annex IV, i que es resoldrà oportunament.
  
5.1.3. L'adhesió al programa implicarà per a les residències aquestes obligacions:
  
5.1.3. a) Acceptar els preus i les condicions que s'estableixen en aquesta ordre.
  
5.1.3. b) Comunicar a les direccions territorials de Benestar Social de la província on estiga ubicat el centre, en el termini de tres dies, la baixa d'un usuari o d'una usuària tot especificant-ne el motiu, i adjuntant el justificant corresponent.
  
5.1.3. c) Acceptar la condició de persona usuària vàlida, semiassistida, assistida o supraassistida, condició que haurà sigut determinada prèviament per la Conselleria de Benestar Social d'acord amb els criteris establits en l'article 2 i que s'indicarà al bo.
  
5.1.3. d) Acceptar persones beneficiàries d'abonament-residència sempre que dispose de places lliures. Una vegada admesa la persona, la residència no podrà exigir-li que abandone el centre llevat que circumstàncies excepcionals, que estiguen recollides en el Reglament Intern del centre, i amb la comunicació prèvia i l'acceptació de la Direcció General de Serveis Socials.
  
Si una persona ingressa en un centre amb caràcter particular (no com a beneficiària de l'abonament-residència), i quan està a la residència sol·licita l'ajuda i se li concedeix, la residència no podrà exigir-li després que abandone el centre al·legant-hi que ja té totes les places d'abonament-residència ocupades, llevat de les circumstàncies excepcionals a què fa referència l'apartat anterior, i amb els tràmits previs que s'hi preveuen.
  
5.1.3. e) Anotar l'ingrés de cada persona beneficiària al Llibre de Registre del centre fent constar-hi que és persona beneficiària d'aquest sistema d'ajudes.
  
5.1.3. f) Comunicar a la direcció territorial de Benestar Social de la província on estiga ubicat el centre, en el termini de 5 dies, l'ingrés de la persona beneficiària.
  
5.1.3. g) Anotar en el Llibre de Registre del centre la baixa de la persona interessada, els motius i qualsevol altra incidència que es produïsca.
  
5.1.3. h) Posseir un expedient amb les dades essencials de cadascuna de les persones usuàries tot garantint la confidencialitat d'aquelles. En aquest expedient haurà d'aparéixer, a més:
  
- La documentació justificativa en casos d'incapacitat o de presumpta incapacitat, i els tràmits realitzats d'acord amb allò exigit per la normativa vigent en casos d'incapacitat sobrevinguda.
  
- Un inventari dels elements personals que porte la persona usuària en el moment de l'ingrés.
  
5.1.3. i) Posseir una plantilla de personal que, en cap cas, siga inferior a 35 treballadors per cada 100 residents, un 70% dels quals, si més no, serà personal qualificat d'atenció directa, i que assegure en l'organització interna i en la distribució per torns que les persones usuàries estan ateses les 24 hores del dia.
  
5.1.3. j) A les residències que tinguen una capacitat igual o superior a 100 places, s'hi exigirà un metge o una metgessa i un ATS amb dedicació de 40 hores setmanals. A les de capacitat inferior, s'hi exigirà un ATS amb una dedicació de 8 hores setmanals per cada 10 persones usuàries, i un metge o una metgessa amb 1 hora de dedicació setmanal per cada 10 residents. A més s'exigirà, per al cas de persones supraassistides, els requisits que s'indiquen en l'article següent.
  
5.1.3. k) Proporcionar a les persones usuàries els serveis propis d'un centre residencial i activitats ocupacionals, recreatives i rehabilitadores.
  
5.1.4. Acomplir allò previst en l'article 18 d'aquesta ordre pel que fa al pagament i a la justificació de les estades i respectar les indicacions que sobre aquesta matèria els facen els òrgans competents.
  
Article 6. Atenció de persones supraassistides
  
6.1. Les residències que desitgen atendre persones qualificades com a supraassistides hauran de sol·licitar-ho expressament amb la formalització del model que apareix en l'annex IV, i reunir, a banda dels requisits establits amb caràcter general en l'article anterior, uns altres requisits addicionals relatius a personal i a equipaments, per a la qual cosa necessitaran una autorització expressa.
  
6.2. Si la residència acull un nombre igual o inferior a 20 persones supraassistides, la plantilla global del centre haurà de ser, com a mínim, de 40 treballadors per cada 100 residents; si acull entre 20 i 30 persones supraassistides, la plantilla global mínima serà de 45 treballadors per cada 100 residents; si acull més de 30 persones supraassistides, de 50 treballadors per cada 100 residents.
  
6.3. En tot cas, en la plantilla hauran d'aparéixer els professionals següents: metge, psicòleg, treballador social, fisioterapeuta, dietista i ajudants tècnics sanitaris. En tots els casos s'exigirà la presència d'un ATS durant les 24 hores del dia.
  
6.4. Pel que fa a l'equipament, la residència haurà de posseir una dotació material d'infermeria, material d'esterilització, llits articulats amb baranes de seguretat, matalassos antiescares i equipament de transferència i de transport.
  
6.5. Les usuàries o els usuaris supraassistits atesos a residències que no estiguen preparades per a aquesta atenció, hauran de traslladar-se a centres expressament autoritzats per a l'atenció d'aquest tipus de persones usuàries. Donat cas que el trasllat de residència puga implicar un greu perjudici per a l'usuari o la usuària, podrà romandre a la mateixa residència, amb la petició expressa prèvia per part d'aquests o de la família a la Direcció General de Serveis Socials i la conformitat de la residència, la qual també serà necessària.
  
A causa del caràcter excepcional d'aquest supòsit, en cap cas es pagaran places de persones supraassistides a centres que no reunisquen les condicions exigides i que no hagen sigut reconeguts aptes per a això per la Direcció General de Serveis Socials mitjançant resolució expressa.
  
6.6. Quan la persona sol·licitant del bo obtinga puntuació de supraassistida i estiga atesa en una residència no autoritzada per a això, però manifeste el seu desig de romandre al mateix centre, haurà d'indicar-ho expressament. En aquest cas, i d'acord amb allò establit en l'apartat anterior, se li emetrà un bo de persona assistida.
  
Article 7. Exclusions
  
7.1. Queden explícitament excloses d'aquestes ajudes les persones que hagen rebut, en la quantia necessària per a cobrir la necessitat, subvenció d'uns altres organismes per al mateix concepte.
  
Article 8. Determinació de les aportacions personals i familiars, i quantificació de l'ajuda
  
8.1. Una vegada determinat el tipus de persona usuària a partir de l'informe mèdic i, consegüentment, l'import de la plaça que necessita corresponent a la seua categoria d'acord amb els preus establits en l'article 2, es determinarà l'import del bo que aportarà la Generalitat el qual estarà determinat així:
  
Bo = Cost plaça - (aportació p. beneficiària + aportació familiar)
  
8.2. L'aportació de la persona usuària es determinarà mitjançant l'aplicació als ingressos de la unitat familiar la quantia establida per la normativa de preus públics per a places de persones assistides a residències de tercera edat dependents de la Generalitat Valenciana. Es considerarà unitat familiar de la persona sol·licitant l'especificada en l'article 4.3.
  
8.3. A banda de l'aportació que corresponga a la persona sol·licitant, els fills i les filles participaran també en el cost de la plaça residencial si els ingressos de la unitat familiar superen determinats nivells de renda. Per a això, es consideraran de manera separada la renda per càpita de les unitats familiars de cadascun dels fills o filles. Aquestes rendes familiars s'agrupen de manera escalonada aplicant aportacions progressives en relació amb la quantia d'aquestes i establint una doble progressió en els tipus d'aportació:
  
a) L'aportació s'incrementa a mesura que augmenta el nivell de renda.
  
b) L'aportació s'incrementa a mesura que augmenta la renda per càpita de la unitat familiar, però considerant la renda global de cada unitat familiar d'acord amb el nombre de membres i deixant exemptes d'aportació les famílies de renda per càpita més baixa.
  
8.4. Atesa la forma de càlcul especificada en l'apartat anterior, els trams de renda i les corresponents aportacions familiars d'aquesta convocatòria s'estableixen en l'annex III.
  
8.5. Una vegada determinada la quantitat que ha d'aportar la persona beneficiària i, si escau, la seua família, s'emetrà un bo mensual que completarà l'import fins a assolir el cost total de la plaça.
  
8.6. El bo emés es remetrà a la persona interessada juntament amb la notificació de la resolució on se li indicarà la quantitat mensual que li correspon pagar a la residència que l'atenga a càrrec dels seus ingressos i, si escau, la corresponent a les aportacions familiars.
  
Article 9. Documentació
  
La persona sol·licitant haurà de presentar aquesta documentació:
  
9.1. Sol·licitud d'acord amb el model oficial número 1 que apareix en l'annex, correctament emplenada, signada per la persona interessada, o per la representant sempre que aquesta última ho acredite en la forma establida en l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Si la persona interessada està incapacitada per sentència judicial, podrà signar la sol·licitud la tutora o el tutor designat per l'autoritat judicial.
  
9.2. Donat cas que hi haja una presumpta incapacitat o una incapacitat declarada, serà necessari presentar, juntament amb la sol·licitud, l'autorització del jutge o de la jutgessa per a l'internament.
  
9.3. Fotocòpia compulsada del document nacional d'identitat de la persona sol·licitant i de la representant legal, si escau.
  
9.4. Certificat d'empadronament amb especificació de l'antiguitat.
  
9.5. Fotocòpia compulsada de la declaració de la renda i/o patrimoni, o certificat negatiu d'Hisenda de la persona sol·licitant i del seu cònjuge, corresponent a l'exercici 1998.
  
9.6. Justificant de la pensió o de les pensions expedit per l'organisme competent relatiu a l'any 2000.
  
9.7. Fotocòpia compulsada de la declaració de la renda i/o de patrimoni de la unitat familiar dels fills i de les filles de la persona sol·licitant, o certificat negatiu d'Hisenda corresponent a l'exercici 1998. (Donat cas que estiguen casats i facen declaracions individuals, hauran de presentar fotocòpia de la Declaració de tots dos).
  
9.8. Imprés de dades econòmiques, d'acord amb el model 4 que apareix en aquesta ordre, amb la conformitat dels fills i de les filles de realitzar l'aportació familiar mitjançant la signatura de l'imprés oficial corresponent.
  
9.9. Informe mèdic d'acord amb el model 3 establit en l'annex, correctament emplenat i signat, on apareguen les dades del metge o de la metgessa que l'emet i el número de col·legiat.
  
9.10. Informe social d'acord amb el model 2 establit en l'annex, formalitzat per un treballador o una treballadora social, de la mateixa manera que en l'apartat anterior.
  
9.11. Certificat de minusvalidesa per a l'excepció establida en l'article 3, punt primer, expedit per un centre d'Orientació, Diagnòstic i Tractament de Minusvalideses.
  
Article 10. Justificació dels ingressos econòmics
  
La justificació dels ingressos de la persona sol·licitant i de les persones a què fa referència l'article 4, punt 3, es realitzarà en la forma que s'especifica a continuació:
  
10.1. La renda anual es justificarà amb el certificat de la pensió de l'any 2000 i la totalitat dels fulls, incloent-hi el full d'ingrés o de devolució, correctament segellat, de la Declaració de l'Impost sobre la Renda de les Persones Físiques i/o de Patrimoni.
  
10.2. Donat cas que s'haguera realitzat declaració complementària, caldrà adjuntar fotocòpia compulsada de tots els fulls.
  
10.3. Si s'està exempt de l'obligació de presentar la declaració de l'impost sobre la renda de les persones físiques i del patrimoni, la persona sol·licitant haurà de presentar certificat negatiu d'Hisenda i justificarà els ingressos mitjançant els certificats de les empreses o dels organismes oficials (Inem, Seguretat Social, Conselleria de Benestar Social, etc.).
  
Article 11. Lloc i termini de presentació
  
11.1. Les sol·licituds es presentaran, acompanyades de la documentació requerida en els articles 9 i 10, d'acord amb allò que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/99, de 13 de gener.
  
11.2. El termini de presentació de les sol·licituds s'iniciarà l'endemà de la publicació en el Diari Oficial de la Generalitat Valenciana d'aquesta ordre, i finalitzarà el 31 d'octubre del 2000.
  
Article 12. Tramitació
  
12.1. Els òrgans receptors de les sol·licituds les remetran, amb tota la documentació, a les direccions territorials de Benestar Social.
  
12.2. Un cop rebudes les sol·licituds, les direccions territorials de Benestar Social les registraran, les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
Quan la sol·licitud no reunisca els requisits exigits, o no s'adjunte la documentació que d'acord amb aquesta ordre siga exigible, es requerirà la persona interessada perquè, en el termini de 10 dies, esmene la falta o acompanye els documents preceptius, amb indicació que, si no ho fera així, es considerarà desistida la seua petició amb la resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, en la redacció feta per la Llei 4/1999, de 13 de gener, que la modifica.
  
12.3. S'estableix una Comissió Tècnica de Valoració per cadascuna de les direccions territorials integrada pel cap de Secció de Tercera Edat i dos tècnics o tècniques de la Secció i una en la Direcció General de Serveis Socials integrada per la cap del Programa de Tercera Edat i dos tècnics o tècniques del Servei d'Atenció Integral al Major. Aquestes comissions tècniques tindran com a funció l'estudi i la proposta de resolució motivada dels expedients d'ajudes, la qual serà remesa a la directora general de Serveis Socials, perquè li done el vistiplau i l'eleve a la consellera.
  
La proposta de resolució haurà d'indicar la persona sol·licitant o la llista d'aquests per als quals es proposa la concessió de la subvenció i la quantia, amb tot especificant-ne l'avaluació i els criteris de valoració seguits per a realitzar-la.
  
12.4. En qualsevol fase de la tramitació de l'expedient, a la vista de la documentació posseïda i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega oportú i realitzar les comprovacions necessàries sobre l'exactitud de tot això.
  
Article 13. Resolució
  
13.1.La competència per a resoldre correspon a la consellera de Benestar Social, sense perjudici de les delegacions de signatura vigents o de les que es puguen realitzar més endavant.
  
13.2. Atés que el pressupost destinat a aquestes ajudes és limitat, es resoldran en primer lloc les sol·licituds corresponents a les persones sol·licitants que acrediten major necessitat, és a dir, les qui obtinguen major puntuació d'acord amb el barem sobre l'autonomia física i psíquica i amb el barem sobre la situació social que apareix en l'annex.
  
13.3. El termini màxim per a resoldre les sol·licituds serà de sis mesos comptadors des de la data d'entrada en qualsevol registre de l'òrgan competent per a resoldre. En tot cas, es resoldrà abans de l'acabament de l'exercici 2000, i s'hi tindran en compte, a més, les dates que establirà l'ordre que regule les operacions de tancament de l'exercici indicat anteriorment.
  
13.4. En la mesura que el crèdit consignat té caràcter màxim, no podran concedir-se subvencions una vegada exhaurit, circumstància que caldrà publicar en el DOGV.
  
13.5. Donat cas que una persona no faça ús de l'ajuda concedida sense causa justificada en el termini dels 30 dies següents a la notificació, s'entendrà que renuncia a aquest dret i s'anul·larà l'ajuda i, per tant, tots els bons concedits fins a la fi de l'exercici.
  
Article 14. Recursos
  
Contra les resolucions de concessió o de denegació d'una ajuda, s'hi podrà interposar potestativament un recurs de reposició davant del mateix òrgan que va dictar, en el termini d'un mes comptador des de l'endemà de la notificació, d'acord amb els articles 116 i 117 de la Llei 30/1992, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú; o bé interposar-hi directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, de conformitat amb el que diuen els articles 10 i 46 de la Llei 29/98, de 13 de juliol, que regula aquesta jurisdicció.
  
Article 15. Procediment de lliurament de bons
  
15.1. La quantitat concedida es traduirà en bons mensuals amb els quals la persona beneficiària podrà realitzar el pagament de la residència que l'atenga.
  
15.2. Els bons que s'emeten seran efectius a partir del dia 1 del mes següent al que es produïsca la resolució.
  
15.3. Tota alteració en les condicions tingudes en compte per a la concessió d'aquesta ajuda, i en tot cas l'obtenció concorrent de subvencions o d'ajudes atorgades per altres administracions o ens públics o privats, podran originar la modificació de la resolució de concessió.
  
Article 16. Modificació de l'ajuda concedida
  
16.1. Quan a un usuari o una usuària se li haja concedit una ajuda d'abonament-residència per a una plaça de vàlid, de semiassistit o d'assistit, i per un empitjorament del seu estat de salut necessite majors atencions, podrà adreçar a l'administració una sol·licitud de revisió de l'ajuda acompanyada de l'informe mèdic corresponent que justifique la nova situació. La procedència o la improcedència d'aquesta petició serà determinada amb un examen previ i un informe mèdic de la Direcció General de Serveis Socials.
  
16.2. La Conselleria de Benestar Social complementarà l'ajuda concedida amb anterioritat amb una altra de l'import que necessite d'acord amb la seua nova situació, sempre que no estiga exhaurit el crèdit pressupostari habilitat a aquest efecte, i en aquest cas, l'efecte de la resolució serà a partir del dia 1 del mes següent a la petició.
  
16.3. L'import de les ajudes concedides es mantindrà durant tot l'exercici, llevat que concórreguen circumstàncies excepcionals en la situació de les persones beneficiàries i, per això, les persones interessades en sol·liciten la revisió a la Direcció General de Serveis Socials. En aquest cas, la Comissió Tècnica valorarà si procedeix o no modificar el bo concedit prèviament.
  
Article 17. Obligacions de les persones beneficiàries
  
17.1. Facilitar als òrgans competents, a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol·licitada i que resulte necessària per tal d'assegurar el compliment de la finalitat de l'ajuda concedida.
  
17.2. Notificar a l'òrgan competent en matèria de serveis socials la sol·licitud i la concessió de tota ajuda per part d'altres administracions o entitats públiques o privades per a la mateixa finalitat. Donat cas que aquestes ajudes foren diferents de les inicials previstes en la sol·licitud, la persona sol·licitant sotmetrà l'expedient, per a l'estudi, a l'òrgan competent, el qual podrà augmentar o disminuir la quantitat inicialment concedida mitjançant l'oportuna resolució.
  
17.3. Assumir les actuacions de control financer que corresponen a la Intervenció General en relació amb la subvenció.
  
17.4. Destinar els bons objecte d'aquestes ajudes a la finalitat per a la qual han sigut concedides i comunicar a la Direcció General de Serveis Socials qualsevol alteració de les condicions i la manca d'ús, justificat o no, que puguen provocar la modificació de la resolució de concessió.
  
17.5. Pagar a la residència la quantitat que li corresponga en concepte d'aportació personal i familiar, d'acord amb allò establit en aquesta ordre.
  
17.6. Respectar les normes de convivència i de respecte mutu amb la resta de persones residents i amb el personal a la residència en què estiguen ateses.
  
17.7. L'incompliment de qualsevol dels requisits anteriors podrà originar l'anul·lació de l'ajuda concedida.
  
Article 18. Pagament i justificació de les estades a les residències
  
18.1. El pagament a la persona beneficiària de l'ajuda es realitzarà mitjançant el lliurament dels bons-residència corresponents. Amb aquests bons i la diferència que procedisca a càrrec dels seus ingressos personals i familiars, pagarà l'import de la plaça residencial dins dels 10 primers dies del mes següent. Una vegada realitzat aquest pagament, la residència estarà obligada a lliurar a la persona resident el justificant de pagament corresponent i la factura.
  
18.2. Les residències acollides al sistema presentaran liquidació mensual a les direccions territorials de Benestar Social del total dels bons-residència que disposen segons el nombre de persones residents que acullen amb aquest sistema.
  
18.3. Juntament amb els bons, la còpia dels justificants de pagament i la còpia de les factures lliurades a les persones beneficiàries, cada residència remetrà a la direcció territorial de Benestar Social corresponent, una llista nominal de tots les persones beneficiàries de l'abonament-residència ateses durant el mes anterior per aquest centre.
  
18.4. La direcció territorial de Benestar Social procedirà a comprovar i a aprovar la documentació presentada, verificarà el compliment de la finalitat objecte de la subvenció i n'emetrà el certificat corresponent. La Conselleria de Benestar Social procedirà al reconeixement de l'obligació i a la proposta de pagament a favor de cadascuna de les residències que presten el servei, per l'import que resulte de la suma de bons de la mensualitat.
  
18.5. En el cas que una persona beneficiària d'aquest sistema siga ingressada en un centre hospitalari, la residència continuarà rebent el 75% de les quantitats íntegres diàries que corresponguen en qualitat de reserva de plaça. El càlcul es realitzarà per dies durant el temps que romanga hospitalitzada.
  
Si durant el període que dure l'hospitalització, la persona sol·licitant o la seua família manifesten de forma expressa el desig de no tornar al mateix centre, s'entendrà que hi causa baixa en el moment que la residència reba la comunicació per escrit, i aquesta última rebrà el 75% del preu de la plaça amb el límit màxim de la data indicada, raó per la qual la residència podrà disposar d'aquesta plaça per a un altre usuari o usuària.
  
18.6. En el cas d'alta o baixa durant el mes, per qualsevol motiu, d'una persona beneficiària acollida al sistema d'abonament-residència, la proposta de pagament a la residència acollidora es prorratejarà pels dies corresponents.
  
18.7. Si una persona beneficiària decideix traslladar-se voluntàriament d'un centre a un altre, haurà de fer-ho amb data del primer dia del mes i comunicar-ho a la direcció territorial de Benestar Social de la província on estiga la residència triada. En tot cas, el bo corresponent a un mes no podrà fraccionar-se en dos centres diferents, de manera que si es produeix un trasllat en una data diferent al primer dia del mes, la persona beneficiària lliurarà el bo al primer centre que l'haja atesa.
  
Article 19. Revisió
  
19.1. Es podrà dictar una resolució de deixada sense efecte o de minoració i, en tot cas, de reintegrament dels bons rebuts per les persones beneficiàries o de les quantitats rebudes per les residències a canvi dels bons, així com els interessos de demora des del moment del pagament de l'ajuda, en els casos de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
19.2. El procediment s'iniciarà d'ofici com a conseqüència de la iniciativa mateix de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
19.3. En la tramitació del procediment es garantirà, en tot cas, el dret de la persona interessada a l'audiència.
  
19.4. El termini màxim per a resoldre serà de sis mesos des del moment en què va ser incoat l'expedient de revocació o de minoració.
  
19.5. Les quantitats que caldrà reintegrar tindran la consideració d'ingrés de dret públic a l'efecte del procediment aplicable a la cobrança.
  
Article 20
  
Les ajudes convocades per aquesta ordre seran ateses a càrrec del programa pressupostari 16.02.31556, Serveis Socials, i estaran condicionades a la publicació en el Diari Oficial de la Generalitat Valenciana mitjançant una resolució de la dotació pressupostària i línia corresponent.
  
DISPOSICIONS ADDICIONALS
  
Primera
  
Les persones beneficiàries d'aquest tipus d'ajudes en l'any 1999 continuaran mantenint aquesta condició, i per tal d'actualitzar l'import dels bons corresponents hauran de presentar en el termini de 60 dies comptadors des de la publicació d'aquesta ordre la documentació següent:
  
- Fotocòpia de la Declaració de la Renda i/o Patrimoni corresponent a l'exercici 1998, o certificat negatiu d'Hisenda,
  
- Certificat de pensió o pensions de l'any 2000,
  
- Declaració de la renda de la unitat familiar dels fills i de les filles de la persona sol·licitant o certificat negatiu d'Hisenda corresponent a l'any 1998,
  
- Ratificació de la sol·licitud que comportarà l'acceptació de les bases d'aquesta convocatòria, i
  
- Certificat mèdic d'acord amb el model establit, quan hi haja hagut una modificació substancial en l'estat de salut de la persona beneficiària o de la sol·licitant.
  
Segona
  
Les sol·licituds per a aquest tipus d'ajudes presentades a l'empara de l'ordre de 9 de desembre de 1998, de la Conselleria de Benestar Social, que no hagen sigut resoltes, tindran prioritat sobre les noves ajudes, encara que es valoraran d'acord amb els nous criteris, raó per la qual es presentarà la documentació indicada en el punt anterior en el termini de 60 dies. Una vegada transcorregut aquest termini, es consideraran com a noves sol·licituds.
  
Tercera
  
Per tal de no perjudicar persones majors en situació d'abandó i en situacions d'excepcional gravetat social que puguen afectar aquests o les seues famílies, la Direcció General de Serveis Socials, a la vista de l'informe social i/o de la documentació que ho acredite, i amb la proposta prèvia de la Comissió Tècnica, podrà resoldre de forma motivada aquestes ajudes encara que falte algun dels requisits establits en aquesta ordre. En tot cas, haurà de constar en l'expedient clarament la referència al supòsit que es tracte i la dificultat de satisfer la necessitat plantejada considerant en la totalitat els requisits indicats que, en cap cas, seran els relatius a la capacitat d'aportació econòmica.
  
DISPOSICIONS TRANSITÒRIES
  
Primera
  
En el cas de persones que hagen sigut beneficiàries de bons durant l'any 1999 i que estiguen ateses a residències adherides, se'ls lliuraran els bons, independentment del moment en què es dicte la resolució, amb efecte des de l'1 de gener de l'any 2000, sempre que reunisquen els requisits establits en aquesta convocatòria i amb el compliment previ d'allò indicat en les disposicions addicionals.
  
Segona
  
Les residències adherides a aquest programa en l'exercici 1999 mantenen l'adhesió per al del 2000 des de l'1 de gener. No obstant això, les residències hauran de justificar el compliment de tots els requisits establits en aquesta convocatòria en el termini de 10 dies comptadors des de la publicació. En tot cas, l'adhesió al programa haurà de ser objecte de resolució expressa.
  
DISPOSICIONS FINALS
  
Primera
  
Es faculta la Direcció General de Serveis Socials perquè dicte les instruccions necessàries per al desplegament d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra les bases d'aquesta convocatòria, s'hi podrà interposar, a més del recurs contenciós administratiu, un recurs potestatiu de reposició davant de la consellera de Benestar Social, en el termini d'un mes comptador des de l'endemà de la publicació d'aquesta en el Diari Oficial de la Generalitat Valenciana, d'acord amb els articles 116 i 117 de la Llei de Règim Jurídic i del Procediment Administratiu Comú.
  
València, 4 de gener de 2000
  
La consellera de Benestar Social,
  
CARMEN MAS RUBIO
  
ANNEX IV
  
El Sr./La Sra. ..., amb DNI ..., com a representant legal de la Residència de Tercera Edat ., situada a .., al carrer d ..., núm. .., autoritzada per la Direcció General de Serveis Socials per Resolució número .., del dia - d - de?, amb una capacitat total d -
  
.
  
EXPOSA
  
Que està interessat/ada que la Residència les dades de la qual s'indiquen més amunt, participe en el Programa d'Abonament-Residència, i manifesta el compromís d'acceptar i de complir tots els requisits establits en la convocatòria i de respectar les indicacions que, per a la bona marxa del Programa, li proporcione la direcció General de Serveis Socials.
  
Per tot això
  
SOL·LICITA
  
L'adhesió a aquest Programa amb un nombre d ?, per a atendre persones beneficiàries vàlides, semiassistides i assistides.
  
L'adhesió a aquest Programa amb un nombre d ?., per a atendre persones beneficiàries supraassistides.
  
Així mateix, manifesta que és conscient que l'omissió, la falsedat o l'incompliment dels requisits exigits en la convocatòria, implicarà la seua exclusió com a centre col·laborador d'aquest Programa, sense perjudici d'altres sancions administratives que puguen ser imposades d'acord amb allò establit en la Llei de Serveis Socials i en la resta de la normativa vigent.
  
, - d ?.. del 2000
  
La persona representant legal de la residència
  
DIRECTORA GENERAL DE SERVEIS SOCIALS